En 20-årig mand var fredag aften offer for et tilfældigt knivoverfald. Da den ene gerningsmand ikke turde stikke ham alligevel, tog en anden over og stak ham med en kniv i låret

En 20-årig mand frygtede fredag aften for sit liv.

Foran erhvervsskolen Selandia på Vestre Ringgade i Slagelse, blev han ved 22.00-tiden passet op af fire mænd.

- Jeg stog bare og ventede på en kammerat og pludselig kom de bare og angreb mig, siger den 20-årige til Ekstra Bladet.

Se også: 20-årig stukket med kniv: Måtte løbe væk

Han fortæller, at de begyndte at slå ham i hovedet og sige de ville have hans pung og telefon. Den ene dreng har en kniv i hånden og den 20-årige fortæller, at det lignede han prøvede at stikke ham i maven. Han fortæller, at da den ene tøver med at stikke, tager en af de andre gerningsmand over.

- Han tog kniven fra ham den anden og sagde 'nu skal du se hvordan man stikker', fortæller den chokerede 20-årige.

Han fortæller, at han når at løfte benet op, sådan at kniven rammer ham i låret frem for i maven. I følge den 20-årige kommer der nogle lyde fra området, der gør at gerningsmændene flygter derfra.

I følge vagtchef Ehm Christensen fra Sydsjællands og Lolland-Falsters Politi, flygtede de fire mænd i en rød Toyota. Politiet oplyser at gerningsmændene var maskerede.

Det var her i låret, at den 20-årige mand blev stukket. Foto: Privat.

Den 20-årige mand, der foruden knivstikket i låret også blev ramt af snit i ansigtet, fortæller, at overfaldet har efterladt ham i en tilstand af chok.

- Jeg har totalt paranoia i dag, jeg er meget chokeret stadig. Jeg bliver bange når folk går bag ved mig, fortæller den 20-årige mand til Ekstra Bladet.

Den 20-årige blev bragt til behandling på sygehuset, hvor han efter behandling blev udskrevet fra.